**Az előterjesztést megtárgyalta:**

* Gazdasági és Városstratégiai Bizottság
* Jogi és Társadalmi Kapcsolatok Bizottsága

 **A határozati javaslatot törvényességi**

 **szempontból megvizsgáltam:**

 **(: Dr. Károlyi Ákos :)**

 **jegyző**

**ELŐTERJESZTÉS**

**Szombathely Megyei Jogú Város Közgyűlése**

**2017. március 2-i ülésére**

**Javaslat a Szombathelyi Fedett Uszoda további fejlesztésével kapcsolatos**

**döntések meghozatalára**

Szombathely Megyei Jogú Város Önkormányzata és Magyarország Kormánya a Modern Városok Program keretében 2015. november 17-én együttműködési megállapodást kötött, többek között az uszoda teljes rekonstrukciójára és további - élményfürdő célú - bővítésére vonatkozóan, amelyet a Kormány kormányhatározatban erősített meg. Az 1936/2015 (XII.12) Korm. határozat 7. b) pontja „A szombathelyi fedett uszoda létesítmény további fejlesztésére és bővítésére irányuló tervek és beruházás támogatása” címen nevesíti az uszodát érintő fejlesztési szándékot.

A fejlesztés megvalósításának megkezdéséhez a Kormány a 2016. évi költségvetésből 500 millió forintot biztosított, melyből 188 976 000 Ft támogatást a Miniszterelnökség nyújtott 2016. december 28-án aláírt Támogatói Okiratával. A Támogatói Okirat az előterjesztés 1. számú mellékletét képezi. A támogatásból az alábbi, fejlesztésre irányuló tevékenységek finanszírozhatók:

* fejlesztési és üzemeltetési tanulmány elkészítése,
* engedélyezési és kiviteli tervek elkészítésének költségei,
* projektelőkészítés költségei (projektmenedzsment, közbeszerzés)
* kivitelezést megelőző régészeti feltárások költségei.

A fejlesztés tervezése és kivitelezése, valamint a majdani üzemeltetés részleteivel kapcsolatos alapos, körültekintő beruházói döntéshozatal megalapozására Szombathely Megyei Jogú Város Önkormányzata részletes - fejlesztési és üzemeltetési – megvalósíthatósági tanulmányt (a továbbiakban: RMT) készíttet. A vállalkozó részteljesítésként a Közgyűlés számára elkészítette az RMT munkaváltozatát, amely a 2. számú mellékletként olvasható. A végleges RMT elkészítési határideje az engedélyezési tervek építéshatósághoz történő leadási határidejéhez kötött. Az RMT készítése során a vállalkozó és a tervezést végző vállalkozó folyamatosan egyeztetnek egymással.

A Fedett uszoda és a jövőbeli családi fürdőkomplexum fejlesztésének tervezésére Önkormányzatunk a Savaria Városfejlesztési Kft-vel kötött szerződést. A vázlattervekből készített összeállítás az előterjesztés 3. számú mellékleteként tekinthető meg.

Az RMT munkaváltozatát, valamint az elkészült vázlatterveket a tervező, Gáspár Péter mutatja be a Közgyűlésnek.

Szándékaink szerint az Uszoda fejlesztésének és bővítésének kivitelezőjét és a kiviteli tervek készítőjét Önkormányzatunk ugyanazon közbeszerzési eljárásban választja ki. Ennek érdekében szükséges a Támogatói Okirat módosítása a műszaki ellenőri feladatok és a kiviteli tervek készítése vonatkozásában.

A Kormány által biztosított 500 millió Ft támogatás további 311 millió Ft-jának átadásáról rendelkező támogatási szerződés előkészítése a Nemzeti Fejlesztési Minisztériumban folyamatban van. A támogatásból megújuló energiaforrásokat hasznosító eszközök elhelyezése és közműkiváltás, közműrekonstrukció fog megvalósulni.

A Modern Városok Programban szereplő fejlesztésekkel kapcsolatosan 2017. február 14. napján személyes egyeztetést folytattam Dr. Boros Anitával, a Nemzeti Fejlesztési Minisztérium Vagyongazdálkodásért felelős helyettes államtitkárával. Az egyeztetésen elhangzottak szerint az Uszoda fejlesztés kormányzati támogatásához szükséges az Uszoda tulajdoni viszonyainak rendezése olyan módon, hogy a beruházás önkormányzati tulajdonban álló területen, önkormányzati beruházásként valósulhasson meg. A szükséges testületi döntések előkészítése érdekében levélben kértem a VASIVÍZ ZRt. vezérigazgatóját, dr. Kohuth Viktort, hogy a társaság részéről dolgozzon ki részletes jogi, pénzügyi javaslatot az alábbi szempontok figyelembe vételével:

* a Fedett Uszoda ingatlana, és az azon lévő valamennyi felépítmény tulajdonjoga kerüljön át a VASIVÍZ ZRt. tulajdonából Szombathely Megyei Jogú Város Önkormányzata tulajdonába;
* a TAO fejlesztés során megépülő 21\*33 m-es medence és kiszolgáló létesítményei az AVUS, mint kedvezményezett tulajdonából kerüljön át Szombathely Megyei Jogú Város Önkormányzata tulajdonába 15 éves sportcélú hasznosítási kötelezettség mellett;
* tegyen javaslatot a tulajdonosváltást követő, önkormányzat számára legoptimálisabb üzemeltetésre, bemutatva az önkormányzatra átszálló kötelezettségeket valamennyi létesítményt érintően;
* a javaslat az önkormányzat számára legkedvezőbb pénzügyi és adózási szempontok alapján kerüljön kidolgozásra úgy, hogy az önkormányzati tulajdonszerzés az önkormányzat költségvetését nem terhelheti;
* kerüljenek kidolgozásra a tulajdonszerzésre és az üzemeltetésre vonatkozó megállapodások tervezetei is.

A VASIVÍZ ZRt. által készített javaslat a következő ülésen kerül ismertetésre.

Az előterjesztés mellékletei csak elektronikusan kerülnek megküldésre. Elérhetőségük: <http://www.szombathely.hu/kozgyules/e-kozgyules/2017/>.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2017. február „ ”**

 **/: Dr. Puskás Tivadar:/**

**HATÁROZATI JAVASLAT**

**…/2017. (III.2.) Kgy. számú határozat**

Szombathely Megyei Jogú Város Közgyűlése a „Javaslat a Szombathelyi Fedett Uszoda további fejlesztésével kapcsolatos döntések meghozatalára” című előterjesztést megtárgyalta, és a következő döntéseket hozta:

**1.** A Közgyűlés megismerte és jóváhagyja a Szombathelyi Fedett Uszoda és jövőbeli fürdőkomplexum fejlesztésére vonatkozó Részletes Megvalósíthatósági Tanulmány munkaváltozatát, annak megállapításaival egyetért.

**2**. A Közgyűlés a Fedett Uszoda és jövőbeli fürdőkomplexum fejlesztésére vonatkozó vázlattervek munkaváltozatait megismerte, azoknak az 1. pontban foglalt Részletes Megvalósíthatósági Tanulmánnyal összhangban lévő továbbterveztetésére kéri fel a polgármestert.

**3**. A Közgyűlés felkéri a polgármestert, hogy a fürdőkomplexum fejlesztésére vonatkozó részletes terveket, valamint a végleges RMT-t terjessze a Közgyűlés elé jóváhagyásra.

**4.** A Közgyűlés felhatalmazza a polgármestert, hogy a 2. pontban foglaltak alapján elkészült, és a Közgyűlés által jóváhagyott engedélyes és tenderterv alapján ugyanazon közbeszerzési eljárás keretében szerezze be a kivitelezőt és a kiviteli tervek készítőjét.

**5.** A Közgyűlés felkéri a polgármestert, hogy szükség szerint a műszaki ellenőri feladatok és a kiviteli tervek készítése vonatkozásában a Támogatói Okirat módosítását kezdeményezze. Egyben felhatalmazza a Gazdasági és Városstratégiai Bizottságot, hogy a módosítási javaslatot benyújtás előtt hagyja jóvá.

**6**. A Közgyűlés felkéri a VASIVÍZ ZRt. vezérigazgatóját, hogy a tulajdon átadására vonatkozó javaslatot az alábbi feltételeknek megfelelően dolgozza ki:

* a Fedett Uszoda ingatlana, és az azon lévő valamennyi felépítmény tulajdonjoga kerüljön át a VASIVÍZ ZRt. tulajdonából Szombathely Megyei Jogú Város Önkormányzata tulajdonába;
* a TAO fejlesztés során megépülő 21\*33 m-es medence és kiszolgáló létesítményei az AVUS, mint kedvezményezett tulajdonából kerüljön át Szombathely Megyei Jogú Város Önkormányzata tulajdonába 15 éves sportcélú hasznosítási kötelezettség mellett;
* tegyen javaslatot a tulajdonosváltást követő, önkormányzat számára legoptimálisabb üzemeltetésre, bemutatva az önkormányzatra átszálló kötelezettségeket valamennyi létesítményt érintően;
* a javaslat az önkormányzat számára legkedvezőbb pénzügyi és adózási szempontok alapján kerüljön kidolgozásra úgy, hogy az önkormányzati tulajdonszerzés az önkormányzat költségvetését nem terhelheti;
* kerüljenek kidolgozásra a tulajdonszerzésre és az üzemeltetésre vonatkozó megállapodások tervezetei is.

A Közgyűlés a VASIVÍZ Zrt. által kidolgozott jogi és pénzügyi javaslat alapján döntést a következő ülésén hoz.

**Felelősök:** Dr. Puskás Tivadar, polgármester

Illés Károly, alpolgármester

Dr. Kohuth Viktor, vezérigazgató

(A végrehajtás előkészítéséért:

Lakézi Gábor, a Városüzemeltetési Osztály vezetője

Szakály Szabolcs, a Városfejlesztési Kabinet vezetője)

**Határidő:** **1-2.** pont: azonnal

 **3.** pont: 2017. júniusi közgyűlés

**4**. pont: a tendertervek elkészültét követően azonnal

**5.** pont: 2017. április 1.

 **6.** pont: 2017. áprilisi Közgyűlés.